b"\n_START_ARTICLE_\nKlientelizmas\n_START_PARAGRAPH_\nKlientelizmas (lot. client\xc4\x93la 'santykiai tarp patrono ir nuo jo priklausomo (kliento)')\xc2\xa0\xe2\x80\x93 nelygiaver\xc4\x8diai i\xc5\xa1tekli\xc5\xb3 ir paslaug\xc5\xb3 mainai, i\xc5\xa1naudojamo pob\xc5\xabd\xc5\xbeio santykiai tarp turtingesnio, galingesnio patrono (lot. patronus 'glob\xc4\x97jas, u\xc5\xbetar\xc4\x97jas') ir ma\xc5\xbeiau turtingo, silpnesnio kliento (lot. cliens 'pasek\xc4\x97jas, priklausomasis'). \xc5\xa0ios s\xc4\x85vokos turin\xc4\xaf apibr\xc4\x97\xc5\xbe\xc4\x97 antropologai ir sociologai, apib\xc5\xabdindami tradicini\xc5\xb3, agrarini\xc5\xb3 visuomeni\xc5\xb3 hierarchinius santykius. Ma\xc5\xbedaug 1970 m. j\xc4\x85 \xc4\x97m\xc4\x97 vartoti politologai.\n_START_SECTION_\nKlientelizmo bruo\xc5\xbeai\n_START_PARAGRAPH_\nKlientelistiniuose santykiuose dominuoja ekonomi\xc5\xa1kai, socialiai ar politi\xc5\xa1kai stipresnis patronas, si\xc5\xablantis savo paslaugas (tai gali b\xc5\xabti finansin\xc4\x97 parama arba emocinis palaikymas) mainais u\xc5\xbe kliento moralin\xc4\x99 arba materialin\xc4\x99 param\xc4\x85. Pasak Utrechto universiteto profesoriaus F. Van Waarden, klientelistiniai santykiai sudaro palankias s\xc4\x85lygas korupcijai, kai valstybin\xc4\x97s institucijos (patronas) bendradarbiauja su interes\xc5\xb3 grup\xc4\x97mis (klientais) ir \xc4\xafgyvendina j\xc5\xb3 poreikius. Tokie santykiai gali komplikuoti bendr\xc5\xb3j\xc5\xb3 interes\xc5\xb3 formulavim\xc4\x85 ir ne visada paisyti atskir\xc5\xb3 socialini\xc5\xb3 grupi\xc5\xb3 interes\xc5\xb3, riboti jiems atstovaujan\xc4\x8di\xc5\xb3 organizacij\xc5\xb3 ar asociacij\xc5\xb3 savaranki\xc5\xa1kum\xc4\x85._NEWLINE_Klientelizmas prie\xc5\xa1tarauja demokratijos principams, nes neatsi\xc5\xbevelgiama \xc4\xaf vie\xc5\xa1uomen\xc4\x97s interesus, priimant sprendimus ne\xc4\xaftraukiama visuomen\xc4\x97. Klientelizmas yra specifinis interes\xc5\xb3 grupi\xc5\xb3 bei valstyb\xc4\x97s santyki\xc5\xb3 tipas, kuris atsiranda kai valstybin\xc4\x97s institucijos tampa susijusios su dominuojan\xc4\x8dia interes\xc5\xb3 grupe ir nuo j\xc5\xb3 priklauso. Taip vie\xc5\xa1oji politika \xc4\xafgyja privatumo, o vie\xc5\xa1osios institucijos\xc2\xa0\xe2\x80\x93 nelegalumo atspalvi\xc5\xb3.\n_START_SECTION_\nKlientelizmo pavyzd\xc5\xbeiai\n_START_PARAGRAPH_\nVienas i\xc5\xa1 klasikini\xc5\xb3 klientelizmo pavyzd\xc5\xbei\xc5\xb3 \xe2\x80\x93 Sicilijos mafija. Be kriminalin\xc4\x97s veiklos, mafija taip pat teikia paslaugas, kurias tur\xc4\x97t\xc5\xb3 u\xc5\xbetikrinti valstyb\xc4\x97. Pavyzd\xc5\xbeiui, saugo skurd\xc5\xbeiai gyvenan\xc4\x8di\xc5\xb3 \xc5\xbemoni\xc5\xb3 turt\xc4\x85, padeda vykdyti sutartis. Tai abipus\xc4\x97s naudos veikla, nes taip mafija gauna legali\xc5\xb3 finansini\xc5\xb3 \xc5\xa1altini\xc5\xb3. Tuo metu Meksikoje vietos brokeriai mainais u\xc5\xbe balsus ir param\xc4\x85 suteikia valstie\xc4\x8diams paskolas, \xc5\xbeem\xc4\x97s sklypus, saugum\xc4\x85 ir priemones, reikalingas pas\xc4\x97liams parduoti."